Vliegtuig stort in landgoed neerFoto: Emer-G-MED ŉ Ligte vliegtuig met drie mense aan boord het Woensdagaand in ŉ landgoed in Midrand neergestort en aan die brand geslaan. Max Cohen, woordvoerder van Emer-G-MED, het gesê die vliegtuig het omstreeks 19:14 in die Randjiesfontein-landgoed neergestort, kort nadat dit van ŉ nabygeleë lughawe opgestyg het. Die vliegtuig het vermoedelik by Grand Central-lughawe opgestyg voor dit neergestort, teen ŉ skuur gebots en aan die brand geslaan het. Emer-G-MED se traumadokter en paramedici van Netcare 911 is na die toneel ontbied. “Met paramedici se aankoms is al drie mense, die vlieënier, ŉ studentvlieënier en ŉ passasier, met erge derdegraadse brandwonde buite die vliegtuig aangetref,” het Cohen gesê. “Al drie insittendes het ŉ kort afstand van vliegtuig gelê nadat inwoners van die landgoed die mense uit die brandende wrak gered en na veiligheid getrek het.” Paramedici het onverpoos gewerk om die drie kritiek beseerde mense te stabiliseer. Die mens met die ergste beserings is met ŉ helikopter van Netcare 911 na ŉ nabygeleë hospitaal geneem en die ander pasiënte met ambulanse. Die oorsaak van die ongeluk is onbekend en word deur owerhede ondersoek.